दरअसल, मां बनने के बाद हर महिला चाहती है कि उसे परिवार या पति का सहयोग मिले ताकि वह अपनी जिम्मेदारी आसानी से निभा सके. हमारे सैलिब्रिटीज भी इस बात को मानते हैं. अभिनेत्री जेनेलिया डिसूजा देशमुख कहती हैं कि जब उन का बेटा हुआ तो उन के पति रितेश देशमुख बहुत खुश हुए. वे बच्चे से जुड़ी जिम्मेदारियां पहले भी निभाते थे और अब भी निभाते हैं. वे डायपर बदलना, दूध पिलाना, कपड़े बदलना, नहलाना आदि सब करते हैं. आखिर बच्चा दोनों का है तो जिम्मेदारी भी दोनों की होती है. अभिनेत्री तनाज ईरानी का कहना है कि उन के दोनों छोटे बच्चों को संभालने में उन के पति की खास भूमिका है. जब वे शूटिंग पर जाती हैं, तो वे उन के बेटों जियूस और जारा को संभालते हैं. उन के स्कूल का होमवर्क भी वे ही करवाते हैं. वैसे काम हम दोनों के बीच बंटा नहीं है. जिसे जब समय मिलता है वह काम कर लेता है. मुझे लगता है कि बिना दोनों की भागीदारी के बच्चों को संभालना और बाहर काम करना संभव नहीं. अभिनेत्री लारा दत्ता कहती हैं कि जब उन की बेटी सायरा हुई, तो महेश विदेश में खेल रहे थे. घर आए तो सब से पहले बेटी को गोद में ले कर खिलाया. आज भी जब मैं शूट या किसी काम से बाहर जाती हूं, तो महेश बेटी का पूरा ध्यान रखते हैं. बच्चे को संभालने में मातापिता दोनों की जिम्मेदारी होती है. जब ऐसा होता है तभी बच्चा खुशी महसूस करता है और उस का विकास अच्छा होता है. वह मानसिक रूप से भी मजबूत रहता है.